CELEX: 32021D1072
Language: sk
Date: 2021-06-28 00:00:00
Title: Rozhodnutie Rady (EÚ) 2021/1072 z 28. júna 2021 o dočasnej výnimke z rozhodnutia 2013/471/EÚ o poskytovaní denných príspevkov a náhrad cestovných výdavkov členom Európskeho hospodárskeho a sociálneho výboru a ich náhradníkom vzhľadom na problémy s cestovaním v Únii spôsobené pandémiou COVID-19

30.6.2021   
               
               
                  SK
               
               
                  Úradný vestník Európskej únie
               
               
                  L 230/30
               
            
         ROZHODNUTIE RADY (EÚ) 2021/1072
         z 28. júna 2021
         o dočasnej výnimke z rozhodnutia 2013/471/EÚ o poskytovaní denných príspevkov a náhrad cestovných výdavkov členom Európskeho hospodárskeho a sociálneho výboru a ich náhradníkom vzhľadom na problémy s cestovaním v Únii spôsobené pandémiou COVID-19
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 301 tretí odsek,
         keďže:
         
                     (1)
                  
                  
                     Od vypuknutia pandémie COVID-19 mimoriadne preventívne opatrenia a opatrenia na zamedzenie šírenia, ktoré prijali členské štáty, ako je karanténa, vykonávanie politík v oblasti práce na diaľku, ako aj obmedzenia pohybu a cestovania alebo zákazy presunu a cestovania, znemožnili alebo veľmi sťažili členom Európskeho hospodárskeho a sociálneho výboru (ďalej len „výbor“) a ich náhradníkom (ďalej spoločne len „príjemcovia“) cestovanie s cieľom osobne sa zúčastniť na zasadnutiach.
                  
               
                     (2)
                  
                  
                     Vzhľadom na tieto výnimočné okolnosti a s cieľom zaručiť, aby sa činnosti výboru mohli vždy uskutočňovať primeraným a udržateľným spôsobom v záujme zabezpečenia inštitucionálnej kontinuity, je potrebné dočasne sa odchýliť od článkov 2, 3 a 4 rozhodnutia Rady 2013/471/EÚ (1), pokiaľ ide o vyplácanie denných príspevkov a náhradu cestovných výdavkov príjemcom. Táto výnimka by sa mala uplatňovať len na obdobie pretrvávajúcich problémov s cestovaním alebo sanitárnych obmedzení týkajúcich sa zasadnutí s osobnou účasťou spôsobených pandémiou COVID-19 v Únii.
                  
               
                     (3)
                  
                  
                     Skutočné administratívne náklady, ktoré vznikajú príjemcovi, ktorý sa na zasadnutí zúčastňuje na diaľku s využitím elektronických prostriedkov, sú nižšie ako denné príspevky, ktoré sa v súčasnosti uplatňujú na účasť na zasadnutiach s osobnou účasťou, zatiaľ čo čas, ktorý príjemca na zasadnutí strávi, zostáva rovnaký. Je preto vhodné, aby sa denné príspevky vyplácané príjemcom, ktorí sa na zasadnutiach zúčastňujú na diaľku s využitím elektronických prostriedkov, zodpovedajúcim spôsobom upravili.
                  
               
                     (4)
                  
                  
                     V náležitých prípadoch by výbor mal stanoviť podrobné pravidlá týkajúce sa poskytovania denných príspevkov za účasť na diaľku. V týchto pravidlách by sa mali určiť najmä prípady, v ktorých problémy s cestovaním spojené s ochorením COVID-19 alebo súvisiace obmedzujúce opatrenia ohrozujú možnosť organizovať zasadnutia alebo sa na nich osobne zúčastňovať.
                  
               
                     (5)
                  
                  
                     Výbor by mal predkladať Rade pravidelné správy o uplatňovaní tohto rozhodnutia, aby Rada mohla vyhodnotiť jeho vplyv a pretrvávajúcu existenciu podmienok, ktoré výnimku odôvodňujú. Na základe týchto správ by Rada mala zvážiť prijatie vhodných opatrení, najmä v rámci budúcej komplexnej revízie rozhodnutia 2013/471/EÚ, ktorá sa má uskutočniť pred skončením súčasného funkčného obdobia výboru,
                  
               PRIJALA TOTO ROZHODNUTIE:
         
            Článok 1
            Odchylne od článkov 2, 3 a 4 rozhodnutia 2013/471/EÚ, ak obmedzujúce opatrenia súvisiace s ochorením COVID-19 ohrozujú možnosť zorganizovať zasadnutie s osobnou účasťou alebo sa na ňom zúčastniť, príjemcovia, ktorí sa na schôdzi zúčastňujú na diaľku s využitím elektronických prostriedkov, majú nárok len na denný príspevok stanovený na 145 EUR.
         
         
            Článok 2
            Výbor prijme podrobné ustanovenia na vykonávanie článku 1 do 2. septembra 2021.
         
         
            Článok 3
            Výbor do 2. januára 2022 a následne každých 6 mesiacov predloží Rade hodnotiacu správu o uplatňovaní tohto rozhodnutia, a najmä o jeho vplyve na rozpočet, ako aj o pretrvávajúcich problémoch s cestovaním spojených s ochorením COVID-19 alebo súvisiacich reštriktívnych opatreniach, ktoré ohrozujú možnosť organizovať zasadnutia s osobnou účasťou alebo sa na nich zúčastňovať.
         
         
            Článok 4
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Luxemburgu 28. júna 2021
            
               
                  Za Radu
               
               
                  predsedníčka
               
               M. do C. ANTUNES
            
         
         
            (1)  Rozhodnutie Rady 2013/471/EÚ z 23. septembra 2013 o poskytovaní denných príspevkov a náhrad cestovných výdavkov členom Európskeho hospodárskeho a sociálneho výboru a ich náhradníkom (Ú. v. EÚ L 253, 25.9.2013, s. 22).